b'\n_START_ARTICLE_\nSalvinija Jautakait\xc4\x97\n_START_PARAGRAPH_\nSalvinija Jautakait\xc4\x97 (1962 m. liepos 7 d. Taurag\xc4\x97je) \xe2\x80\x93 choro dirigent\xc4\x97 ir pedagog\xc4\x97. Muzik\xc5\xb3 Edmundo ir Nijol\xc4\x97s Jautak\xc5\xb3 dukt\xc4\x97.\n_START_SECTION_\nBiografija\n_START_PARAGRAPH_\nMok\xc4\x97si Kauno 22-ojoje bei 1-ojoje vidurin\xc4\x97se mokyklose ir 1-ojoje vaik\xc5\xb3 muzikos mokykloje (mokyt. D. Kugevi\xc4\x8dien\xc4\x97s fortepijono klas\xc4\x97). 1977\xe2\x80\x931981 m. choro dirigavimo mok\xc4\x97si Kauno Juozo Gruod\xc5\xbeio auk\xc5\xa1tesniojoje muzikos mokykloje (d\xc4\x97st. Leokadija Janu\xc5\xa1kien\xc4\x97)._NEWLINE_Mokykl\xc4\x85 baigusi su pagyrimu, 1981\xe2\x80\x931986 m. choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (doc. Nade\xc5\xbedos Kazakauskien\xc4\x97s klas\xc4\x97). B\xc5\xabdama penktame kurse, dirbo berniuk\xc5\xb3 ir jaunuoli\xc5\xb3 choro \xe2\x80\x9e\xc4\x84\xc5\xbeuoliukas\xe2\x80\x9c chormeistere._NEWLINE_Konservatorij\xc4\x85 baigusi su pagyrimu, 1990\xe2\x80\x931991 m. ba\xc5\xbenytin\xc4\x99 muzik\xc4\x85 ir liturgij\xc4\x85 studijavo JAV \xe2\x80\x93 Saint Joseph College Rensselaer, kur \xc4\xafgyjo Muzikos meno magistr\xc4\x97s laipsn\xc4\xaf. 1991\xe2\x80\x931994 m. studijavo Pontificio Instituto di Musica Sacra Romoje (Italija), kur gavo Grigalinio choralo licenciato laipsn\xc4\xaf ir vargon\xc5\xb3 bei kompozicijos bakalauro laipsn\xc4\xaf. 1992\xe2\x80\x931994 m. buvo Vatikano radijo lietuvi\xc5\xa1k\xc5\xb3 laid\xc5\xb3 diktor\xc4\x97._NEWLINE_Nuo 1983 m. \xe2\x80\x93 Kauno mokytoj\xc5\xb3 nam\xc5\xb3 kamerinio mergin\xc5\xb3 choro \xe2\x80\x9eGiesm\xc4\x97\xe2\x80\x9c meno vadov\xc4\x97 ir dirigent\xc4\x97. Nuo 1991 m. choras priklauso Kauno sakralin\xc4\x97s muzikos mokyklai, kurios meno vadov\xc4\x97 yra S. Jautakait\xc4\x97. Nuo 1989 m. merginos (50 dalyvi\xc5\xb3) nuolat gieda Kauno arkikatedroje bazilikoje sekmadienio \xc5\xa1v. Mi\xc5\xa1iose ir Kal\xc4\x97diniuose koncertuose Kauno filharmonijoje, daug koncertuoja Lietuvoje ir u\xc5\xbesienyje, dalyvauja tarptautiniuose konkursuose, dain\xc5\xb3 \xc5\xa1vent\xc4\x97se ir kituose kult\xc5\xabros renginiuose._NEWLINE_Konkurs\xc5\xb3 laureat\xc4\x97mis merginos tapo 1987 m. (Vilniuje), 1990 m. (Maskvoje) ir Portugalijoje, koncertavo Rusijoje, Jugoslavijoje, Norvegijoje, Austrijoje, \xc5\xa0kotijoje ir Anglijoje, ne kart\xc4\x85 Vokietijoje._NEWLINE_\xe2\x80\x9eGiesm\xc4\x97\xe2\x80\x9c buvo parengta 1990 m. Lietuvos tautinei dain\xc5\xb3 \xc5\xa1ventei, 1994 m. \xe2\x80\x93 I ir 1998 m. \xe2\x80\x93 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms, 1997 m. Lietuvos moksleivi\xc5\xb3 dain\xc5\xb3 \xc5\xa1ventei bei Kauno miesto dain\xc5\xb3 \xc5\xa1vent\xc4\x97ms. Merginos giedojo, kai 1993 m. popie\xc5\xbeius Jonas Paulius II aukojo \xc5\xa1v. Mi\xc5\xa1ias Kauno Santakoje ir susitiko su jaunimu Dariaus ir Gir\xc4\x97no stadione. \xe2\x80\x9eGiesm\xc4\x97\xe2\x80\x9c 1994 m. giedojo Kry\xc5\xbei\xc5\xb3 kalne televizijos tilto metu, pa\xc5\xbeymint popie\xc5\xbeiaus vizito Lietuvoje metines. Merginos \xc4\xafdainavo 2 kompaktinius diskus. Gausus ir turiningas choro koncertinis repertuaras, susidedantis i\xc5\xa1 senosios, klasikin\xc4\x97s ir \xc5\xa1iuolaikin\xc4\x97s muzikos k\xc5\xabrini\xc5\xb3._NEWLINE_S. Jautakait\xc4\x97 yra Kauno miesto dain\xc5\xb3 \xc5\xa1ven\xc4\x8di\xc5\xb3 dirigent\xc4\x97 ir 1994 m. I Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigent\xc4\x97. Nuo 1997 m. rudens Kauno Vytauto Did\xc5\xbeiojo universiteto Teologijos fakultete d\xc4\x97sto sakralin\xc4\x99 muzik\xc4\x85. Aran\xc5\xbeuoja k\xc5\xabrinius lygi\xc5\xb3 bals\xc5\xb3 chorui, dainoms ra\xc5\xa1o tekstus.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'